

PROJEKTS uz 12.07.2023.

vēlamais datums izskatīšanai domē: 12.07.2023.

sagatavotājs un ziņotājs: Inga Švarce

LĒMUMS

Ādažos, Ādažu novadā

2023.gada 12.jūlijā **Nr.**«DOKREGNUMURS»

**Par zemes ierīcības projekta uzsākšanu īpašumam “Rītarasas”, Ādažu pagastā**

Ādažu novada pašvaldībā (turpmāk – Pašvaldība) 20.02.2023., 23.02.2023., 19.04.2023. un tika saņemts EP(e-pasta adrese [..], turpmāk - Iesniedzēja) iesniegums par zemes ierīcības projekta uzsākšanu īpašumam “Rītarasas”, Ādažos.

Pašvaldībā 30.06.2023. saņemts Administratīvās rajona tiesas Valmieras tiesas tiesneses S.Pones 29.06.2023. lēmums (reģ.nr. ĀNP/1-11-1/23/3413) uzlikt par pienākumu Ādažu novada pašvaldībai izskatīt pēc būtības EP 20.02.2023. pieteikumu zemes ierīcības projektam līdz 13.07.2023.

Izvērtējot iesniegumus un ar tiem saistītos apstākļus, tika konstatēts:

1. Nekustamais īpašums “Rītarasas”, Ādažu pag, Ādažu nov., kadastra Nr. 8044 005 0138, saskaņā ar ierakstu Ādažu pagasta zemesgrāmatas nodalījumā Nr. 100000107372, sastāv no zemes vienības ar kadastra apzīmējumu 8044 005 0138, 1 ha platībā (turpmāk – Īpašums).
2. Īpašums atrodas detālplānojuma nekustamajiem īpašumiem "Vālodzītes", "Vīgriezes", "Rītarasas" un "Saulespļava". Detālplānojums apstiprināts ar Ādažu pagasta padomes 17.08.2004. lēmumu Nr.68 “Par saistošo noteikumu Nr.34 “Par nekustamo īpašumu "Vālodzītes", "Vīgriezes", "Rītarasas" un "Saulespļava" sadalīšanu apbūves gabalos un apbūves noteikumiem apstiprināšanu”. Detālplānojums publiski pieejams: <https://geolatvija.lv/geo/tapis#document_3860>.
3. Detālplānojums ir daļēji realizēts, bet Īpašumā Detālplānojuma prasības nav realizētas.
4. Iesniedzēja 20.02.2023. iesniedza pieteikumu zemes ierīcības projektam Īpašumā, iesniegumam pievienojot kopiju no Detālplānojuma Grafiskās daļas, kurā ir attēlota Īpašuma sadale četrās zemes vienībās, izbūvējot piebraucamo ceļu ar apgriešanās laukumu. No minētā secināms, ka Iesniedzēja ir iepazinusies ar Detālplānojuma teritorijas izmantošanas un apbūves noteikumiem.
5. Tikšanās laikā pašvaldībā 20.03.2023. Iesniedzējai tika paskaidrots, ka Īpašums atrodas Detālplānojuma teritorijā un zemes vienības sadale ir iespējama, tikai ievērojot Detālplānojuma noteikumus. Ņemot vērā to, ka Detālplānojuma īstenošanas kārtībā nebija noteikti darbību izpildes termiņi, pašvaldības Teritorijas plānošanas nodaļas darbinieki lūdza Pieteicēju noteikt īstenošanas termiņus Detālplānojumā paredzētajām darbībām.
6. Pašvaldība 22.03.2023. saņēma Iesniedzējas atkārtotu iesniegumu par ierīcības projekta uzsākšanu Īpašumā. Atbildes vēstulē 18.04.2023. (reģistrācijas Nr. ĀNP/1-12-4/23/486) Pašvaldība atkārtoti paskaidroja Iesniedzējai, ka Īpašuma sadale ir iespējama, tikai ievērojot Detālplānojuma noteikumus.
7. Teritorijas attīstības plānošanas likuma 29. pantā noteikts, ka vietējā pašvaldība detālplānojumu apstiprina ar vispārīgo administratīvo aktu, attiecinot to uz zemes vienību, un tas stājas spēkā pēc paziņošanas. Detālplānojums ir spēkā, līdz to atceļ vai atzīst par spēku zaudējušu.
8. Savukārt Teritorijas attīstības plānošanas likuma 31.panta pirmā daļa paredz, ka detālplānojumu īsteno saskaņā ar administratīvo līgumu, kas noslēgts starp vietējo pašvaldību un detālplānojuma izstrādes īstenotāju, bet panta otrajā daļā noteikts, ka līgumā, ievērojot [Administratīvā procesa likuma](https://likumi.lv/ta/id/55567-administrativa-procesa-likums) noteikumus, iekļauj dažādus nosacījumus, termiņus un atcelšanas atrunas, kā arī prasības attiecībā uz objektu būvdarbu uzsākšanas termiņu, detālplānojuma teritorijas un publiskās infrastruktūras apsaimniekošanu, izbūves kārtām un to secību.
9. Atbilstoši Teritorijas attīstības plānošanas likuma Pārejas noteikumu 9., 10. un 10.1 punktu prasībām pašvaldībām visi spēkā esošie detālplānojumi, kas apstiprināti ar pašvaldības saistošajiem noteikumiem, ir jāizvērtē un jāpieņem lēmums par to atcelšanu vai spēka zaudēšanu. Gadījumā, ja detālplānojuma īstenošana tiks turpināta, detālplānojums ir jāapstiprina ar administratīvo aktu un Teritorijas attīstības plānošanas likuma 31.pantā un Ministru kabineta 2014.gada 14.oktobra noteikumu Nr. 628 "Noteikumi par pašvaldību teritorijas attīstības plānošanas dokumentiem" 5.3.nodaļā "Detālplānojumu izstrādes kārtība" noteiktajā kārtībā jānoslēdz administratīvais līgums par detālplānojuma īstenošanu.
10. TAPL Pārejas noteikumu redakcijā, kas bija spēkā no 16.03.2021. līdz 18.05.2023., 10.1.punktā bija noteikts, ka līdz 2023. gada 1. jūnijam pašvaldības normatīvajā aktā par teritorijas attīstības plānošanas dokumentu izstrādi noteiktajā kārtībā nodrošina šo pārejas noteikumu 10. punktā noteiktajā kārtībā apstiprināto detālplānojumu atbilstību šā likuma 29. pantam. Tas nozīmē, ka visi ar saistošiem noteikumiem apstiprinātie detālplānojumi ir jāpārapstiprina ar administratīvo aktu vai jāatceļ.
11. Zemes ierīcības likuma 9. pantā ir noteikts, ka zemes ierīcības projektu zemes ierīcības darbiem izstrādā attiecībā uz to pašvaldības administratīvās teritorijas daļu, kas ietverta zemes ierīcības projektā (turpmāk — projektētā teritorija), kurai normatīvie akti vai pašvaldības domes lēmumi neparedz detālplānojuma izstrādi. Projektētajai teritorijai, kurai ir spēkā esošs detālplānojums, bet jāveic arī šā likuma [8. panta](https://likumi.lv/ta/id/144787#p8) pirmajā daļā minētie zemes ierīcības darbi, zemes ierīcības projektu var izstrādāt kā papildinājumu detālplānojumam, ievērojot šā likuma nosacījumus attiecībā uz zemes ierīcības projekta izstrādi.
12. Atbilstoši Ministru kabineta 14.10.2014. noteikumu Nr. 628 “Noteikumi par pašvaldību teritorijas attīstības plānošanas dokumentiem” 39.2. punktam, detālplānojumu izstrādā, ja plānota jaunu zemes vienību izveide un piekļuves nodrošināšanai jaunizveidotajām zemes vienībām nepieciešams izveidot jaunas ielas vai pašvaldību ceļus. Respektīvi, arī gadījumā, ja Īpašumam nebūtu izstrādāts detālplānojums, Īpašuma sadalīšanai vairākās zemes vienībās detālplānojums būtu jāizstrādā.
13. Teritorijas plānošanas dokuments pēc būtības ir teritorijas attīstības perspektīva, kuras uzdevums ir nodrošināt Teritorijas plānošanas likuma mērķi (ilgtspējīga un līdzsvarota attīstība valstī). Priekšnoteikums noteiktas (arī privātpersonām piederošas) teritorijas attīstībai, tostarp apbūves gabalu izveidošanai, ir iepriekšēja atļautās plānošanas un apbūves noteikumu izstrāde, citastarp paredzot plānojuma dokumentā noteiktu piebraucamo ceļu nodrošināšanu. Tādējādi pašvaldībai ir pienākums, saskaņojot dažādas intereses, šādu plānošanas dokumentu izstrādāt un pēc tam secīgi uzraudzīt, vai tālākā noteiktas teritorijas attīstība notiek saskaņā ar apstiprināto teritorijas plānojumu. Citiem vārdiem, pašvaldības uzdevums ir noteikt šīs vadlīnijas un aprobežojumus, apstiprinot plānošanas dokumentus, taču pašvaldībai nav pienākuma pašai veikt šo teritorijas plānojumā paredzēto ieceru faktisku realizāciju (Augstākās tiesas Senāta Administratīvo lietu departamenta 2012.gada 2.marta lēmums lietā Nr. A420632910, 2.punkts).
14. Teritorijas attīstības plānošanas likuma 12.panta trešajā daļā noteikts, ka vietējā pašvaldība koordinē un uzrauga vietējās pašvaldības attīstības stratēģijas, attīstības programmas, teritorijas plānojuma, lokālplānojumu, detālplānojumu un tematisko plānojumu īstenošanu.

Pamatojoties uz iepriekš minēto un Teritorijas attīstības plānošanas likuma 12.panta trešo daļu, Zemes ierīcības likuma 8.panta pirmo daļu, 9. pantu, Ministru kabineta 02.08.2016. noteikumu Nr.505 “Zemes ierīcības projekta izstrādes noteikumi” 11.2.apakšpunktu , Ādažu novada pašvaldības dome

**NOLEMJ:**

1. Atļaut izstrādāt zemes ierīcības projektu nekustamā īpašuma “Rītarasas”, Ādažu pag, Ādažu nov., kadastra Nr. 8044 005 0138, zemes vienībai ar kadastra apzīmējumu 8044 005 0138, ievērojot detālplānojuma nekustamajiem īpašumiem "Vālodzītes", "Vīgriezes", "Rītarasas" un "Saulespļava", kas apstiprināts ar Ādažu pagasta padomes 17.08.2004. lēmumu Nr.68 “Par saistošo noteikumu Nr.34 “Par nekustamo īpašumu "Vālodzītes", "Vīgriezes", "Rītarasas" un "Saulespļava" sadalīšanu apbūves gabalos un apbūves noteikumiem apstiprināšanu”, īstenošanas kārtību.
2. Apstiprināt nosacījumus zemes ierīcības projekta izstrādei.
3. Teritorijas plānošanas nodaļa atbild par lēmuma izpildi.
4. Par lēmuma izpildes kontroli atbild pašvaldības izpilddirektora vietnieks.
5. Lēmumu var pārsūdzēt Administratīvajā rajona tiesā, Baldones ielā 1A, Rīgā, viena mēneša laikā no tā spēkā stāšanās dienas.

Pašvaldības domes priekšsēdētājas vietnieks

attīstības jautājumos V.Bulāns

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

Iesniedzēja @

TPN @

Švarce 67895714